Ο **Ανδρέας Εμπειρίκος** (2 Σεπτεμβρίου 1901 - 3 Αυγούστου 1975) ήταν Έλληνας ποιητής, πεζογράφος, φωτογράφος και ψυχαναλυτής. Γεννημένος στη Μπράιλα της Ρουμανίας, εγκαταστάθηκε στην Ελλάδα το 1902 και αργότερα παρακολούθησε μαθήματα φιλοσοφίας και αγγλικής φιλολογίας στο Πανεπιστήμιο Αθηνών και στο King's College του Λονδίνου. Την περίοδο 1926-1931 έζησε στο Παρίσι, όπου συνδέθηκε με τον κύκλο των υπερρεαλιστών και ασχολήθηκε ενεργά με την ψυχανάλυση, κοντά στον ιδρυτή της Ψυχαναλυτικής Εταιρείας του Παρισιού, Ρενέ Λαφόργκ. Το 1931 εγκαταστάθηκε οριστικά στην Ελλάδα, πραγματοποιώντας την πρώτη εμφάνισή του στα ελληνικά γράμματα το 1935.

Ως λογοτέχνης ανήκει στη Γενιά του '30 και αποτελεί έναν από τους σημαντικότερους εκπροσώπους του ελληνικού υπερρεαλισμού. Ο Εμπειρίκος υπήρξε εισηγητής του υπερρεαλισμού στην Ελλάδα, πιστός στο κίνημα όσο κανένας άλλος Έλληνας συγγραφέας, καθώς και ο πρώτος που άσκησε την ψυχανάλυση στον ελληνικό χώρο, ασκώντας την ψυχαναλυτική πρακτική κατά την περίοδο 1935-1951. Χαρακτηρίζεται ως ένας από τους κατεξοχήν «οραματιστές ποιητές», κατέχοντας περίοπτη θέση στον ελληνικό λογοτεχνικό κανόνα, παρά τη δυσπιστία με την οποία αντιμετωπίστηκε αρχικά το έργο του. Από το σύνολο του έργου του ξεχωρίζει η πρώτη ποιητική συλλογή του, με τίτλο *Υψικάμινος*, ως το πρώτο αμιγώς υπερρεαλιστικό κείμενο στην Ελλάδα, ενώ ανάμεσα στα πεζά έργα του διακρίνεται το τολμηρό ερωτογράφημα *Ο Μέγας Ανατολικός*, που προκάλεσε αντιδράσεις για την ελευθεροστομία και το ερωτικό περιεχόμενό του. Σημαντικό τμήμα του έργου του εκδόθηκε μετά τον θάνατό του.

Βιογραφία
---------

Ο Εμπειρίκος γεννήθηκε το 1901 στη Μπράιλα της Ρουμανίας. Οι γονείς του απέκτησαν τρία ακόμη αγόρια, τον Μαρή, τον Δημοσθένη που πέθανε νέος και τον Κίμωνα. Ο πατέρας του, Λεωνίδας Ανδρ. Εμπειρίκος ήταν εφοπλιστής, γόνος παλαιάς οικογένειας ναυτικών με καταγωγή από την Άνδρο. Μαζί με τους αδελφούς του Μιχάλη και Μαρή Εμπειρίκο, υπήρξε ιδρυτής της Εθνικής Ατμοπλοΐας Ελλάδος (1909-1935), της *Embiricos Brothers*, της *Byron Steamship Co. Ltd.* καθώς και άλλων εταιρειών. Την περίοδο 1917-18 υπήρξε επίσης βουλευτής της κυβέρνησης Ελευθερίου Βενιζέλου και υπουργός Επισιτισμού. Η μητέρα του Ανδρέα Εμπειρίκου, Στεφανία, ήταν κόρη του Λεωνίδα Κυδωνιέως από την Άνδρο και της Ρωσίδας Σολωμονίδος Κοβαλένκο, από το Κίεβο. Το 1902 η οικογένειά του εγκαταστάθηκε στην Ερμούπολη της Σύρου και έξι χρόνια αργότερα στην Αθήνα. Την περίοδο 1912-17 φοίτησε στο γυμνάσιο της Σχολής Μακρή και στη συνέχεια υπηρέτησε τη θητεία του στο ναυτικό. Γράφτηκε στη Φιλοσοφική Σχολή του Πανεπιστημίου της Αθήνας, αλλά σύντομα διέκοψε τις σπουδές του και μετακόμισε στη Λωζάνη, όπου είχε εγκατασταθεί η μητέρα του μετά τον χωρισμό της από τον πατέρα του. Εκεί σπούδασε Οικονομικές Επιστήμες στο πανεπιστήμιο και έγραψε τα πρώτα του ποιήματα. Ο Οδυσσέας Ελύτης αναφέρει για τα πρώιμα ποιητικά του έργα πως *«η συναισθηματική του εκτόνωση σε στίχους είχε αρχίσει τόσο πρόωρα που σε ηλικία είκοσι χρονών να διαθέτει ήδη στο ενεργητικό του ένα πλήθος ποιήματα γραμμένα πάνω στ' αχνάρια των ποιητών που κάθε φορά τον γοήτευαν περισσότερο, κατ' εξοχήν του Κωστή Παλαμά»*. Την περίοδο 1921-25 εργάστηκε στην οικογενειακή ναυτιλιακή εταιρεία *Byron Steamship Co. Ltd.* του Λονδίνου και παράλληλα σπούδασε φιλοσοφία και αγγλική φιλολογία. Το 1926 ήρθε σε διάσταση με τον πατέρα του και ταξίδεψε στο Παρίσι, όπου αποφάσισε να ασχοληθεί με την ψυχανάλυση. Κοντά στον Ρενέ Λαφόργκ *(René Laforgue)*, ο οποίος υπήρξε ιδρυτικό μέλος και πρώτος πρόεδρος της Ψυχαναλυτικής Εταιρείας Παρισίων, έκανε προσωπική και διδακτική ανάλυση. Συνδέθηκε με αρκετούς Γάλλους ψυχαναλυτές, μεταξύ αυτών και ο Φρουά Γουιτμάν, ο οποίος είχε ενδιαφέρον για τη μοντέρνα ποίηση και περίπου το 1929 έφερε σε επαφή τον Εμπειρίκο με την ομάδα των υπερρεαλιστών. 

Ο Εμπειρίκος επέστρεψε στην Ελλάδα το 1931 και εργάστηκε για ένα διάστημα στα ναυπηγεία του πατέρα του, πριν παραιτηθεί έχοντας αποφασίσει να αφοσιωθεί στη λογοτεχνία και την ψυχανάλυση. Στις 25 Ιανουαρίου του 1935 έδωσε μία ιστορικά σημαντική διάλεξη *«Περί συρρεαλισμού»* στη Λέσχη Καλλιτεχνών εισάγοντας ουσιαστικά τον υπερρεαλισμό στον ελληνικό χώρο. Για τον αντίκτυπό της ο Ελύτης έγραψε πως η διάλεξη έγινε *«μπροστά σε μερικούς βλοσυρούς αστούς που άκουγαν, φανερά ενοχλημένοι, ότι εκτός από τον Κονδύλη και τον Τσαλδάρη υπήρχαν και άλλοι ενδιαφέροντες άνθρωποι στον κόσμο, που τους έλεγαν Φρόυντ ή Μπρετόν»*. Τον Μάρτιο του ίδιου έτους εξέδωσε την πρώτη ποιητική συλλογή του, με τίτλο *Υψικάμινος*, η οποία περιείχε 63 πεζόμορφα ποιήματα και τυπώθηκε στις εκδόσεις «Κασταλία». Την ίδια περίοδο γνωρίστηκε με τον Οδυσσέα Ελύτη, με τον οποίο επισκέφτηκε το σπίτι του ζωγράφου Θεόφιλου στη Μυτιλήνη. Από το 1935 άρχισε να ασκεί την ψυχανάλυση ως επάγγελμα, αναγνωρισμένος από τη Διεθνή Ψυχαναλυτική Ένωση ως «διδάσκων ψυχαναλυτής», ενώ παράλληλα αφοσιώθηκε στη λογοτεχνία, συνεχίζοντας τις προσπάθειες διάδοσης και υπεράσπισης του υπερρεαλισμού. Την περίοδο 5-29 Μαρτίου του 1936 οργάνωσε στο σπίτι του «Επίδειξη σουρρεαλιστικών έργων», η οποία περιλάμβανε έργα των Μαξ, Ερνστ, Όσκαρ Ντομίνγκεζ και άλλων ζωγράφων, σπάνια βιβλία, πρώτες εκδόσεις υπερρεαλιστών, τα μανιφέστα του κινήματος και φωτογραφικό υλικό. Είχε προηγηθεί μια αποτυχημένη προσπάθεια έκδοσης ενός περιοδικού εντύπου για τον υπερρεαλισμό (*Ο Θίασος*) μαζί με τον Ελύτη και τον Νικόλα Κάλα. Το 1938 μετέφρασε κείμενα του Αντρέ Μπρετόν στο τεύχος *Υπερ(ρ)εαλισμός Α΄*, ενώ ποιήματα από τη συλλογή του *Ενδοχώρα* δημοσιεύτηκαν για πρώτη φορά στο περιοδικό *Νέα Γράμματα*. Παράλληλα, έως και το 1939, πραγματοποιούσε τακτικά ταξίδια στη Γαλλία, προκειμένου να διατηρεί τις επαφές του με τους Γάλλους υπερρεαλιστές.

Σε νεαρή ηλικία ο Εμπειρίκος ενστερνίστηκε τον Μαρξισμό ενθουσιασμένος από τη Ρωσική Επανάσταση. Ο ίδιος είχε δηλώσει σχετικά ότι *«παλαιότερα είχα απόλυτα προσχωρήσει στον μαρξισμόν. Είχα βαθύτατα συγκινηθεί από τη ρωσική επανάσταση κλπ»*. Οι πρώιμες ρομαντικές απόψεις του για το μαρξισμό και την Οκτωβριανή Επανάσταση αποτυπώνονται σε έξι ποιητικά σχεδιάσματα, τα περισσότερα από τα οποία παρέμειναν ημιτελή. Σε αυτά περιλαμβάνονται τα μη-υπερρεαλιστικά ποιήματα με τίτλο *Κόκκινο Τραγούδι* και *Σκηνές μελλοντικών γεγονότων*. Σύντομα ο Εμπερίκος αποκήρυξε τον κομμουνισμό και η διάστασή του έγινε ακόμα μεγαλύτερη μετά από ένα αναπάντεχο γι' αυτόν γεγονός, τη σύλληψή του από τον Ελληνικό Λαϊκό Απελευθερωτικό Στρατό, κατά τα Δεκεμβριανά, στις 31 Δεκεμβρίου. Αφότου πέρασε από ανάκριση, οδηγήθηκε μαζί με άλλους ομήρους που σχημάτιζαν φάλαγγα, στο χωριό Κρώρα, αλλά κατάφερε να δραπετεύσει στη Θήβα και από εκεί να επιστρέψει στην Αθήνα. Αυτή η εμπειρία ανήκει στη βάση της συγγραφής του *Μέγα Ανατολικού* που κατά μία ερμηνεία συμβολίζει μεταξύ άλλων και την άρνηση οποιασδήποτε κρατικής μορφής κομμουνισμού. Η σχέση του Εμπειρίκου με την Αριστερά ανανεώθηκε λίγα χρόνια αργότερα, επηρεασμένος μεταξύ άλλων από το κίνημα των μπήτνικς αλλά και της Νέας Αριστεράς στην Αμερική, με αποτέλεσμα να ξαναγίνει αριστερός, όχι όμως και κομμουνιστής.

Το 1940 παντρεύτηκε την ποιήτρια Μάτση Χατζηλαζάρου με την οποία χώρισε το 1944. Στο διάστημα της κατοχής ο Εμπειρίκος οργάνωνε στο σπίτι του συγκεντρώσεις φίλων λογοτεχνών, όπου διαβάζονταν αποσπάσματα των έργων τους, καθώς και άλλων νέων συγγραφέων. Αρχικά οι συναντήσεις αυτές αφορούσαν λίγους στενούς φίλους του Εμπειρίκου, ωστόσο σύντομα διευρύνθηκαν και έφθασαν να περιλαμβάνουν έναν ευρύ κύκλο καλλιτεχνών, με συμμετοχή ποιητών όπως ο Νίκος Γκάτσος, ο Νίκος Εγγονόπουλος, ο Νάνος Βαλαωρίτης και άλλοι. Το 1945 άρχισε να γράφει το τολμηρό μυθιστόρημα *Ο Μέγας Ανατολικός*, ενώ παράλληλα ολοκλήρωσε τα κείμενα *Ζεμφύρα ή Το μυστικό της Πασιφάης* και *Βεατρίκη ή Ένας έρωτας του Buffalo Bill*. Δημοσίευσε επίσης ένα κείμενο για τον Νίκο Εγγονόπουλο στο περιοδικό *Τετράδιο* με τίτλο *«Νικόλαος Εγγονόπουλος ή το θαύμα του Ελμπασάν και του Βοσπόρου»*, ενώ τυπώθηκε και η *Ενδοχώρα*, από τις εκδόσεις του περιοδικού *Τετράδιο*. Παντρεύτηκε για δεύτερη φορά το 1947 με την ερασιτέχνη ζωγράφο Βιβίκα (Ευριδίκη) Ζήση (με την οποία απέκτησαν το 1957 ένα παιδί, το Λεωνίδα) , και το 1948 συμμετείχε στην πρώτη ελληνική ψυχαναλυτική ομάδα με τους Γιώργο Ζαβιτζιάνο και Δημήτρη Κουρέτα. Την ίδια χρονιά σημειώθηκε ο θάνατος του πατέρα του στη Γενεύη. Το 1962 μαζί με τον Ελύτη και τον Γιώργο Θεοτοκά ταξίδεψαν στην Σοβιετική Ένωση ύστερα από πρόσκληση του Συνδέσμου «ΕΣΣΔ – Ελλάς», προκειμένου να έρθουν σε επαφή με τους πνευματικούς ανθρώπους της Σοβιετικής Ένωσης και να αποκτήσουν νέα εικόνα για τα δρώμενα στη χώρα. Ο Εμπειρίκος κατέγραψε τις εμπειρίες του σε ημερολόγιο και έγραψε ποιήματα σχετικά με τη Σοβιετική Ένωση.

Το 1963 πραγματοποίησε μια ομιλία αφιερωμένη στον Νίκο Εγγονόπουλο, στην αίθουσα του Αθηναϊκού Τεχνολογικού Ινστιτούτου, με την ευκαιρία της ατομικής έκθεσης του ζωγράφου. Τον επόμενο χρόνο ολοκλήρωσε το μακροσκελές επικό ποίημα *Η άσπρη φάλαινα (παραλλαγαί στο μέγα θέμα του Moby-Dick του Herman Melville)*, απόσπασμα του οποίου δημοσιεύτηκε στο περιοδικό *Συντέλεια* (1991), ενώ τρία χρόνια αργότερα ξεκίνησε τη συγγραφή του *[Άρμαλα ή] Εισαγωγή σε μία πόλι*, κείμενο που θα αποτελούσε την εισαγωγή ενός νέου μυθιστορήματος, το οποίο όμως δεν ολοκληρώθηκε. Στις 26 Ιανουαρίου 1971 έδωσε διάλεξη στο Κολλέγιο Αθηνών για τη μοντέρνα ποίηση και το 1973 μίλησε για το έργο του στη Φιλοσοφική Σχολή του Πανεπιστημίου Θεσσαλονίκης. Τη χρονιά αυτή σημειώθηκε και ο θάνατος της μητέρας του. Ο Ανδρέας Εμπειρίκος πέθανε στην Κηφισιά στις 3 Αυγούστου 1975, σε ηλικία 74 ετών, από καρκίνο του πνεύμονα. Μετά τον θάνατό του, εκδόθηκε για πρώτη φορά το μυθιστόρημα *Ο Μέγας Ανατολικός* (1990-1992) σε οκτώ τόμους. Το 2001, με αφορμή τα εκατό χρόνια από τη γέννησή του, τιμήθηκε από το Υπουργείο Πολιτισμού και το Εθνικό Κέντρο Βιβλίου με τον εορτασμό του *Έτους Εμπειρίκου*, που συνοδεύτηκε από πολυάριθμες τιμητικές εκδηλώσεις, με σκοπό την επανεξέταση και προβολή του έργου του.

Έργο
----

### Λογοτεχνία

Η εμφάνιση του Εμπειρίκου στα ελληνικά γράμματα έγινε το 1935, με την έκδοση της πρώτης ποιητικής συλλογής του *Υψικάμινος*, η οποία κυκλοφόρησε σε διακόσια ή διακόσια πενήντα αντίτυπα που εξαντλήθηκαν. Κατά τον ίδιο, το ενδιαφέρον του αναγνωστικού κοινού προκλήθηκε διότι το έργο θεωρήθηκε «σκανδαλώδες, γραμμένα από έναν παράφρονα».Η *Υψικάμινος* έχει χαρακτηριστεί ως το πρώτο δημοσιευμένο υπερρεαλιστικό ποιητικό κείμενο στην Ελλάδα, το οποίο αντιπροσωπεύει την κατεξοχήν «λυρική» περίοδο του Εμπειρίκου. Κατά τον ίδιο τον Εμπειρίκο υπήρξε η πρώτη πραγματική εκδήλωση και πράξη του υπερρεαλισμού στην Ελλάδα. Η συλλογή περιέχει 63 πεζόμορφα ποιήματα, μικρής έκτασης και χαρακτηρίζεται από την ιδιοτυπία της γλώσσας του Εμπειρίκου, με λόγιους τύπους και σχηματισμούς. Η δεύτερη ποιητική συλλογή του, *Ενδοχώρα*, εκδόθηκε δέκα χρόνια αργότερα, αν και η έκδοσή της είχε αναγγελθεί από το 1937. Περιέχει 112 ποιήματα, γραμμένα την περίοδο 1934-37 και χαρακτηρίζεται από εμφανείς διαφορές σε σύγκριση με την *Υψικάμινο*, τόσο στη μορφή των ποιημάτων όσο και στη «λογικότερη» χρήση της γλώσσας και τη συνακόλουθη θεματική τους καθαρότητα. Χαρακτηρίζεται ακόμα ως έργο στο οποίο επιχειρείται η σύζευξη του υπερρεαλισμού με την ελληνική λαϊκή παράδοση. Σε αντίθεση με την *Υψικάμινο* που αντιμετωπίστηκε με ειρωνεία και χλευασμό από τους περισσότερους κριτικούς, η *Ενδοχώρα* επαινέθηκε και υπήρξε δημοφιλέστερη, ωστόσο και οι δύο συλλογές άσκησαν αποφασιστική επίδραση σε σύγχρονους λογοτέχνες, κυρίως στον Οδυσσέα Ελύτη, στον Νικόλαο Κάλα, στον Νίκο Γκάτσο και στον Νίκο Εγγονόπουλο.

Σκοπὸς τῆς ζωῆς μας δὲν εἶναι ἡ χαμέρπεια. Ὑπάρχουν ἀπειράκις ὡραιότερα πράγματα καὶ ἀπ' αὐτὴν τὴν ἀγαλματώδη παρουσία τοῦ περασμένου ἔπους. Σκοπὸς τῆς ζωῆς μας εἶναι ἡ ἀγάπη. Σκοπὸς τῆς ζωῆς μας εἶναι ἡ ἀτελεύτητη μᾶζα μας. Σκοπὸς τῆς ζωῆς μας εἶναι ἡ λυσιτελὴς παραδοχὴ τῆς ζωῆς μας καὶ τῆς κάθε μας εὐχῆς ἐν παντὶ τόπῳ εἰς πᾶσαν στιγμήν εἰς κάθε ἔνθερμον ἀναμόχλευσιν τῶν ὑπαρχόντων. Σκοπὸς τῆς ζωῆς μας εἶναι τὸ σεσημασμένον δέρας τῆς ὑπάρξεώς μας.
Ανδρέας Εμπειρίκος, «Τριαντάφυλλα στο παράθυρο», από την *Υψικάμινο* (1935)

Το 1960 τυπώθηκαν τα *Γραπτά ή Προσωπική Μυθολογία*, έργο που από τον τίτλο του μαρτυρά τον μυθοποιητικό χαρακτήρα του. Γράφτηκε κατά τη δεκαετία 1936-46 και ορισμένα αποσπάσματά του δημοσιεύτηκαν στο περιοδικό *Νέα Γράμματα* πριν την έκδοση του. Αποτελείται από τρεις ενότητες που τιτλοφορούνται *Μυθιστορίαι, Τα γεγονότα και εγώ* και *Πρόσωπα και Έπη* αντίστοιχα, περιέχοντας αφηγηματικά κείμενα σχετιζόμενα περισσότερο με τον πεζό λόγο. Οι μυθιστορίες ανακαλούν το ρομάντζο των ελληνιστικών χρόνων και το ερωτικό ιπποτικό μυθιστόρημα των Βυζαντινών, ενώ η δεύτερη ενότητα της συλλογής αποτελείται από μυθοποιημένες ιστορίες με κεντρικό πρωταγωνιστή ή αφηγητή τον συγγραφέα τους. Στη μεγαλύτερη σε έκταση ενότητα *Πρόσωπα και Έπη*, οι εξιστορήσεις επικεντρώνονται γύρω από ιστορικά πρόσωπα ή μυθολογικά θέματα, μαρτυρώντας τη στροφή του Εμπειρίκου στην ελληνική παράδοση και λογοτεχνία.

Εκδοτικά μεταγενέστερο των *Γραπτών* υπήρξε το πρώτο μεγάλο αφηγηματικό κείμενο του Εμπειρίκου, με τίτλο *Αργώ ή Πλους αεροστάτου*. Δημοσιεύτηκε σε συνέχειες το 1964-5, στο περιοδικό *Πάλι* και μεταφράστηκε τον ίδιο χρόνο από τον Μισέλ Σονιέ (Michel Saunier) στο γαλλικό περιοδικό *Mercure de France*. Η έκδοση του συνέβη με σημαντική καθυστέρηση το 1980. Η συγγραφή της *Αργώς* τοποθετείται πριν τη συλλογή των *Γραπτών* ή τουλάχιστον παράλληλα με αυτή. Το έργο πραγματεύεται δύο παράλληλες ερωτικές ιστορίες και φέρει πιο καθαρά δείγματα της μεταγενέστερης πορείας που ακολούθησε ο Εμπειρίκος, σε ό,τι αφορά τη διακήρυξη ενός κοσμικού και ιδεολογικού συστήματος για τη δημιουργία ενός ελεύθερου, αταξικού και ερωτικά απελευθερωμένου κόσμου. Η ποιητική συλλογή *Οκτάνα* εκφράζει επίσης ένα συγκροτημένο φιλοσοφικό και κοσμικό σύστημα, πραγματευόμενη τον έρωτα, τον θάνατο και το όραμα ενός νέου κόσμου ως βασικά θέματα. Αποτελείται από 31 πεζά κείμενα, λυρικής διάθεσης, τα οποία καλύπτουν μία μεγάλη χρονική περίοδο, γραμμένα από το 1942 μέχρι το 1965. Στο κείμενο της συλλογής με τίτλο *Όχι Μπραζίλια μα Οκτάνα* (1965), ο Εμπειρίκος αναφέρεται στη δημιουργία μίας νέας πόλης που θα ονομαστεί *Οκτάνα*, συνοψίζοντας τις αρχές μιας «ερωτικής, φροϋδικής φιλοσοφίας, επικεντρωμένης στη σεξουαλική επιθυμία» και με προτεραιότητα στην καθαρά πνευματική λειτουργία της ποίησης. Η Οκτάνα έχει χαρακτηριστεί ως η υπέρτατη διακήρυξη του Εμπειρίκου και οριακό πιστεύω του, ενώ όπως ο ίδιος ο Εμπειρίκος τονίζει, αποτελεί μια ουτοπική παγκόσμια πολιτεία «*ὄχι πολιτικῆς μὰ ψυχικῆς ἑνότητος μὲ ἀνέπαφες τὶς πνευματικὲς καὶ ἐθνικὲς ἰδιομορφίες ἑκάστης ἐθνικῆς ὁλότητος, εἰς μίαν πλήρη καὶ ἀρραγὴ ἀδελφοσύνη ἐθνῶν, λαῶν καὶ ἀτόμων, μὲ πλήρη σεβασμὸ ἑκάστου*». Στην ίδια συλλογή περιέχονται τέσσερα πεζά ποιήματα, γραμμένα την περίοδο 1963-64, με αναφορές σε ποιητές της μπητ γενιάς, που φανερώνουν την ιδεολογική του συγγένεια με τα ειρηνιστικά αλλά και αναρχικά κηρύγματά της. Στο ποίημα *Οι Μπεάτοι ή της μή συμμορφώσεως οι Άγιοι*, ο Εμπειρίκος αναφέρεται εκτενώς σε λογοτεχνικούς ομοϊδεάτες του ή άλλες μορφές που του άσκησαν επίδραση, περιλαμβάνοντας μεταξύ άλλων τους Τζακ Κέρουακ, Άλλεν Γκίνσμπεργκ, Έντγκαρ Άλλαν Πόε, Σίγκμουντ Φρόυντ, Καρλ Μαρξ, Χένρυ Μίλλερ, Φρίντριχ Νίτσε, Βικτόρ Ουγκώ, Άγγελο Σικελιανό, Βλαντίμιρ Λένιν και Κωνσταντίνο Π. Καβάφη. Ο τίτλος αποτελεί ταυτόχρονη αναφορά στους ποιητές μπητ (beat), αλλά και στο λατινικό *beati* (=ευλογημένοι, μακάριοι).

Το 1984 εκδόθηκε η ποιητική συλλογή *Αι Γενεαί Πάσαι ή Η Σήμερον ως αύριον και ως χθες*. Οι πρώτες πληροφορίες για την ύπαρξη μίας συλλογής με τον τίτλο *Η Σήμερον ως αύριον και ως χθες* δόθηκαν για πρώτη φορά στο πρώτο τεύχος του περιοδικού *Τραμ* (1976), όπου δημοσιεύτηκε το ποίημα της συλλογής με τίτλο *Στο φως της πανηγυρικής αυτής ημέρας*, χρονολογημένο το 1966. Ποιήματα από την ίδια συλλογή δημοσιεύτηκαν για πρώτη φορά το 1965 στο περιοδικό *Πάλι* (τεύχος 5, σελ. 336-342). Θεωρείται πως η συλλογή συγκροτήθηκε την περίοδο 1965-72, χωρίς όμως να εγκαταλείψει ο Εμπειρίκος το χειρόγραφό του μέχρι το τέλος της ζωής του. Η μορφή και η θεματολογία του έργου βρίσκεται πλησιέστερα σε εκείνες της *Ενδοχώρας*. Το μοναδικό μυθιστόρημα του Ανδρέα Εμπειρίκου, το οκτάτομο έργο *Ο Μέγας Ανατολικός*, δημοσιεύτηκε την περίοδο 1990-92 και συνιστά ένα από τα πλέον τολμηρά και ογκώδη μυθιστορήματα της νεότερης ελληνικής λογοτεχνίας. Ο Εμπειρίκος επεξεργάστηκε το έργο από το 1945 σχεδόν μέχρι το τέλος της ζωής του, αν και ελάχιστες μαρτυρίες για αυτό ή αποσπάσματά του εμφανίστηκαν δημόσια μέχρι την έκδοσή του. Χαρακτηρίστηκε ως το μείζον έργο του και έγινε αποδεκτό με άκρατο ενθουσιασμό ή βίαιη επίκριση, προκαλώντας έντονες αντιδράσεις εξαιτίας της ελευθεροστομίας του και του ερωτικού περιεχομένου του. 

Ἡ μέθη τῶν κυμάτων εἶναι μήνυμα  
Ποὺ πάει ὁ ποντοπόρος στὴν καλή του  
Γαλήνια νύχτα τὸ βελοῦδο τῆς σιγῆς  
Μέσα στ' ἀστέρια ποὺ κυλοῦν στὴν πρύμη  

Γιὰ τὸ ταξείδι τῶν ἱστῶν γιὰ τὸ ταξείδι τῶν ἁρμάτων  
Ἀρματωσιᾶς μιᾶς σκούνας ἠνιόχου  
Τεθρίππου βαίνοντος πρὸς τὴν χαρὰ  
Καταυλισμῶν ἀτσίγγανων μὲ κοριτσάκια  

Πιὸ θελκτικὰ κι' ἀπὸ τὰ μάτια τους  
Ὅταν σκιρτοῦν στὴν πάχνη τῆς πρωίας.
Ανδρέας Εμπειρίκος, «Ως έργον ατελεύτητο», από την *Ενδοχώρα* (1945)

Το 1995, με αφορμή τα είκοσι χρόνια από τον θάνατό του, εκδόθηκε αυτοτελώς το ποίημα *Ες-ες-ες-ερ Ρωσία*, το οποίο αποτελεί ένα είδος χρονικού της επίσκεψης του στη Ρωσία, το Δεκέμβριο του 1962. Το ποίημα είναι αξιοσημείωτο ως πηγή αυτοβιογραφικών στοιχείων, πολιτικό σχόλιο της εποχής στην οποία γράφτηκε, αλλά και ως ιστορικό ντοκουμέντο. Το 1998 εκδόθηκε το πεζό *Ζεμφύρα ή Το μυστικόν της Πασιφάης*, έργο που εντάσσεται στα πλαίσια μίας ανέκδοτης τριλογίας του Εμπειρίκου με τίτλο *Τα Χαϊμαλιά του Έρωτα και των Αρμάτων*, στην οποία περιλαμβάνονται η *Αργώ ή Πλους αεροστάτου* και το πεζό *Βεατρίκη ή Ο Έρωτας του Buffalo Bill*. Η συγγραφή της *Ζεμφύρας* ολοκληρώθηκε στις 15 Ιουνίου του 1945, όπως δηλώνεται στο τέλος του έργου, δεν γνωρίζουμε όμως πότε άρχισε. Μαζί με την *Αργώ* θεωρείται «δορυφόρος» του *Μεγάλου Ανατολικού*, μεταφέροντας σε σμίκρυνση τη μεγάλη τοιχογραφία του τελευταίου, αν και ως κείμενα διατηρούν την ανεξαρτησία τους, διαθέτοντας πρωτότυπα θέματα. Η *Ζεμφύρα* πραγματεύεται τον έρωτα ενός λιονταριού και της θηριοδαμάστριάς του, θέμα που μπορεί να ανιχνευτεί για πρώτη φορά στο ποίημα *Λέοντες ωρυόμενοι επί στήθους παρθένου* της *Υψικαμίνου*. Ο ελληνικός μύθος της Πασιφάης, που υπήρξε βασίλισσα της Κρήτης και μητέρα του Μινώταυρου, απασχόλησε ελάχιστα τους νεότερους Έλληνες ποιητές, ωστόσο ο Εμπειρίκος τον συνέδεσε με το κεντρικό θέμα του έργου του, που αφορά στον παρά φύση έρωτα της Ζεμφύρας.

Το 2004 και 2006 ανακαλύφθηκε το χαμένο προπολεμικό αρχείο του Εμπειρίκου, το οποίο περιλαμβάνει φωτογραφίες και επιστολές, μία εκδοχή της *Ενδοχώρας* και των *Γραπτών*, την μοναδική σωζώμενη, δακτυλόγραφη μορφή της *Υψικαμίνου*, το κείμενο της περίφημης διάλεξης *Περί Σουρρεαλισμού*, αλλά και τα πρό του 1935 ποιήματα, τα οποία συγκροτούν μία συλλογή με τίτλο *Προϊστορία ή Καταγωγή*. Το τελευταίο εύρημα φέρει ειδικό βάρος, διότι μαζί με τις επιστολές φανερώνει τις παλαμικές και ψυχαρικές επιρροές του Εμπειρίκου και τις πρώιμες απόψεις του πάνω στη γλώσσα και την ποίηση προ της σύνδεσής του με το υπερρρεαλιστικό κίνημα.

### Ψυχανάλυση

Ο Ανδρέας Εμπειρίκος υπήρξε ο πρώτος Έλληνας ψυχαναλυτής, που εξάσκησε την ψυχανάλυση κατά την περίοδο 1935-50, σε μία εποχή απαξίας της εκ μέρους της ελληνικής διανόησης με μοναδική εξαίρεση τον Άγγελο Κατακουζηνό, τον περίφημο νευρολόγο-ψυχίατρο που τον υποστήριξε θερμά. Υπήρξε επίσης ο πρώτος Έλληνας ψυχαναλυτής που αναγνωρίστηκε από τη Γαλλική Ψυχαναλυτική Εταιρεία, και κατ' επέκταση από την Διεθνή Ψυχαναλυτική Ένωση, ως «διδάσκων ψυχαναλυτής». Μαζί με τον ψυχαναλυτή και ιδρυτή της ισπανόφωνης υπερρεαλιστικής ομάδας, Άλντο Πελεγκρίνι (1903-73), αποτελούν μοναδικές περιπτώσεις εισηγητών της ψυχανάλυσης και υπερρεαλιστικών ομάδων ταυτόχρονα.

Η ενασχόλησή του Εμπειρίκου με την ψυχανάλυση ξεκίνησε την περίοδο των σπουδών του στη Γαλλία, κατά την οποία συνδέθηκε με τον Ρενέ Λαφόργκ, έναν από τους ιδρυτές της γαλλικής ψυχανάλυσης. Αναλύθηκε τρία χρόνια στον Λαφόργκ και ήρθε σε επαφή με πολλούς Γάλλους ψυχαναλυτές. Ως εισηγητής της ψυχανάλυσης στην Ελλάδα, ξεκίνησε να την εξασκεί το 1935 στην Αθήνα, σχηματίζοντας μαζί με τους ψυχιάτρους Δημήτριο Κουρέτα και Γεώργιο Ζαβιτζιάνο μία μικρή ομάδα ενδιαφερόμενων, σε άμεση επαφή και συνεργασία με την Μαρία Βοναπάρτη, η οποία, όπως σημειώνει ο Εμπειρίκος συμμετείχε στους «αγώνες των πρώτων ορθοδόξων Ελλήνων ψυχαναλυτών». Στις πρώτες προσπάθειες της ομάδας συμμετείχε επίσης ο γλωσσολόγος Μανόλης Τριανταφυλλίδης, αν και μόνο ο Εμπειρίκος πρότεινε τυπικές ψυχαναλύσεις ενηλίκων νευρωτικών, για τις οποίες, καθώς φαίνεται, δεν είχε αλληλεπίδραση με κανέναν άλλο ειδικό στην Ελλάδα. Παράλληλα, ενημερωνόταν μέσα από τη διεθνή βιβλιογραφία, διατηρώντας επαφή με Γάλλους ψυχαναλυτές και ταξιδεύοντας συστηματικά στο Παρίσι για επαγγελματικούς σκοπούς. Το 1949 συμμετείχε επίσης στο πρώτο συνέδριο της Διεθνούς Ψυχαναλυτικής Εταιρείας στη Ζυρίχη. Ο πρώτος πυρήνας των Ελλήνων ψυχαναλυτών έτυχε εν γένει ευνοϊκής μεταχείρισης από την Ψυχαναλυτική Εταιρεία του Παρισιού και το 1950 οι Εμπειρίκος, Ζαβιτζιάνος και Κουρέτας έγιναν μέλη της. Για το σκοπό αυτό, ο Εμπειρίκος έγραψε, ως όφειλε, την πολυσέλιδη κλινική μονογραφία, με τίτλο *Μία περίπτωσις ιδεοψυχαναγκαστικής νευρώσεως με πρόωρες εκσπερματώσεις*, η οποία δημοσιεύτηκε στη Γαλλική Ψυχαναλυτική Επιθεώρηση (πρωτότυπος τίτλος: *Un cas de névrose obsessionnelle avec éjaculations précoces*, Revue Française de Psychanalyse, τόμ. XIV, αρ. 3, Ιούλιος-Σεπτέμβριος 1950, σσ. 331-366) και αποτελεί μία πλήρη περιγραφή της θεραπείας ενός αρρώστου που ψυχαναλύθηκε από τον Εμπειρίκο. Για τη συνολική προσφορά του στην ψυχανάλυση, αναφέρεται πως *«κατά τον Ζακ Λακάν υπήρξε πρωτοπόρος στην ανάλυση των νευρώσεων»*, ενώ κατά τον Γ. Ζαβιτζιάνο διέκρινε ότι «οπισθοδρόμηση στο ναρκισσιστικό στάδιο δεν σημαίνει ότι πρόκειται αναμφισβήτητα περί σχιζοφρένειας», υποδιαιρώντας την άποψη της ναρκισσιστική νευρώσεως. Ο Εμπειρίκος διέκοψε την πρακτική της ψυχανάλυσης τον Απρίλιο του 1951 υπό το φόβο πως θα δεχόταν μήνυση, καθώς δεν διέθετε άδεια ασκήσεως ιατρικού επαγγέλματος. Συνέχισε να αποτελεί μέλος της Ψυχαναλυτικής Εταιρείας μέχρι τις αρχές της δεκαετίας του '60.

### Φωτογραφία

Ο Ανδρέας Εμπειρίκος ασχολήθηκε συστηματικά με τη φωτογραφία, φέρνοντας, κατά τον Ελύτη, εις πέρας το έργο του *«με τη δεξιοτεχνία και την επιμονή μανιακού»*. Ως «μανιώδη φωτογράφο» τον χαρακτήρισε επίσης ο φίλος του, Δ. Ι. Πολέμης. Κατά τον γιο του, Λεωνίδα Εμπειρίκο, *«κυκλοφορούσε πάντα με [φωτογραφική] μηχανή, συχνά με δύο, ενίοτε και με τρεις»*. Το φωτογραφικό του έργο είναι εξαιρετικά πλούσιο, πολύμορφο και ποιοτικά άνισο. Χρονολογείται από το 1919, όταν σε ηλικία δεκαοκτώ ετών εμφάνισε τις πρώτες φωτογραφίες του, ως επί το πλείστον οικογενειακές, αν και για μεγάλο χρονικό διάστημα παρέμενε άγνωστο. Χωρίζεται συνήθως σε τρεις κατηγορίες που περιλαμβάνουν τις φωτογραφίες της προπολεμικής περιόδου, της μεταπολεμικής καθώς και μία σειρά φωτογραφιών του γιου του, από το 1957 έως το 1974. Τα θέματα που απεικόνισε είναι μεικτά και περιλαμβάνουν αναμνηστικές φωτογραφίες, τοπία στην Ελλάδα ή στο εξωτερικό, σκηνές δρόμου (κυρίως από το Παρίσι και το Λονδίνο), προσωπογραφίες οικείων προσώπων, γυμνά, νεκρές φύσεις καθώς και άλλες φωτογραφίες υπερρεαλιστικού χαρακτήρα. Ιδιαίτερη θέση κατέχουν επίσης οι φωτογραφίες μικρών κοριτσιών, αποκαλούμενα συχνά στο έργο του ως *παιδίσκες*. Οι περισσότερες από αυτές είναι τραβηγμένες ευκαιριακά, στο δρόμο, ενώ ορισμένες είναι αποτέλεσμα πιο εντατικής φωτογράφισης και μπορούν να συγκριθούν με τις αντίστοιχες δημιουργίες του Λιούις Κάρολ.

Το 1955 οργάνωσε μία ατομική έκθεση, στην αίθουσα «Ιλισσός», η οποία διήρκεσε από τις 22 Ιανουαρίου έως τις 12 Φεβρουαρίου. Αυτή υπήρξε η μοναδική δημόσια παρουσίαση φωτογραφιών του, ενόσω ήταν εν ζωή, κατά την οποία εκτέθηκαν περίπου 210 ασπρόμαυρα έργα, τα περισσότερα από τα οποία προσφέρονταν προς πώληση. Ο Εμπειρίκος έδειξε ισχυρό ενδιαφέρον για τις τεχνικές εξελίξεις στη φωτογραφία, ενώ θεωρείται επίσης πιθανό πως εξέφραζε παράλληλα και ένα ειδικότερο θεωρητικό ενδιαφέρον. Ήταν κάτοχος αξιόλογου εξοπλισμού, μεταχειριζόμενος μεγάλο αριθμό φωτογραφικών μηχανών, ωστόσο παρά την επιθυμία του να οργανώσει ένα σκοτεινό θάλαμο για ιδιωτική χρήση, τελικά δεν τα κατάφερε, πιθανώς λόγω έλλειψης κατάλληλου χώρου. Από το 1951, τις εκτυπώσεις των φωτογραφιών του αναλάμβανε ένα επαγγελματικό εργαστήριο, συνήθως κατόπιν λεπτομερών οδηγιών του Εμπειρίκου.

Κριτική και αποτίμηση
---------------------

Ο Εμπειρίκος, όπως και συνολικά ο ελληνικός υπερρεαλισμός, αντιμετώπισε για μεγάλο χρονικό διάστημα, ειδικότερα τη δεκαετία 1935-45, σκληρή κριτική, συχνά στα όρια του χλευασμού. Η έκδοση της *Υψικαμίνου* συνοδεύτηκε από σύντομες αναφορές στον τύπο της εποχής, πολλές από τις οποίες βρίσκονταν στα όρια της ειρωνείας. Ο Στράτης Μυριβήλης, στην πρώτη παρουσίαση του βιβλίου, το περιέγραψε ως εύθυμο και πολύτιμο βιβλίο τέρψεως για οικογενειακές συναναστροφές, ενώ αργότερα υπήρξε περισσότερο ειρωνικός στην κριτική του. Μέσα από την *Υψικάμινο*, ο Κώστας Ουράνης αναγνώρισε στο πρόσωπο του Εμπειρίκου τον *«πρώτο και μοναδικό αντιπρόσωπο του σουρρεαλισμού στην Ελλάδα»*, αναγνωρίζοντας όμως στο έργο του, την *«παγερή λαμπρότητα του στείρου και του ανωφελούς»*. Ένα χρόνο αργότερα, ο Κωστής Μπαστιάς αναφέρθηκε στο *«μοναδικό λεκτικό πλούτο»* και κάποια *«φραστική μυστικότητα»* του έργου». Συνολικά, η *Υψικάμινος* αντιμετωπίστηκε λιγότερο ως ποιητικό γεγονός και περισσότερο ως παραδοξολογία που παραμελήθηκε και σχεδόν χλευάστηκε. Ο ίδιος ο Εμπειρίκος, στο κριτικό του κείμενο *Νικόλαος Εγγονόπουλος ή το θαύμα του Ελμπασάν* εκφράστηκε αρνητικά απέναντι στους κριτικούς, ομολογώντας πως δεν έτρεφε συμπάθεια απέναντί τους. Μεγάλο μέρος της πρώιμης κριτικής που του ασκήθηκε ήταν συνυφασμένη με την αμήχανη και επιφυλακτική στάση απέναντι στο ίδιο το κίνημα του υπερρεαλισμού. Ο Εμπειρίκος σχολίασε τη στάση αυτή, αναφερόμενος το 1939 σε επιφυλάξεις *«χαρακτηριστικές της λιποψυχίας των κριτικών για όσα αποτελούν τη σπονδυλική στήλη και την ουσία της [υπερρεαλιστικής] θεωρίας»*, θεωρώντας πως οι περισσότεροι δεν κατανόησαν το αυξανόμενο ενδιαφέρον για τον υπερρεαλισμό.

Η στερεότητα και σφριγηλότητα του εμπειρίκειου ύφους, το ποσοστό της θετικότητας που περιέχει, μια ενέργεια και δομή που ξεπερνάει τα όρια του ελληνοκεντρισμού κι απλώνει την υποβλητικότητά της στην υφήλιο, πλησιάζει τον τόνο και τον δραστήριο και εικονοβριθή λυρισμό του Απολλιναίρ, με το έντονα συγκινησιακό του στοιχείο, και με ρυθμούς πρωτάκουστους στην ελληνική γλώσσα.
Νάνος Βαλαωρίτης, *Ανδρέας Εμπειρίκος* (1989)

Η έκδοση της *Ενδοχώρας* το 1946, συνοδεύτηκε από περισσότερο ευμενείς κριτικές παρουσιάσεις, όπως του λογοτέχνη Αντρέα Καραντώνη, του Ασημάκη Πανσέληνου και του Αιμιλίου Χουρμούζιου. Ο πρώτος χαρακτήρισε τον Εμπειρίκο ως τον πιο ολοκληρωμένο σύγχρονο διονυσιακό ποιητή, συγκρίνοντάς τον με την περίπτωση του Άγγελου Σικελιανού και επισημαίνοντας ειδικότερα πως αντικατέστησε τον μυθολογικό αρχαϊσμό του με την ρεαλιστική παρουσία του φροϋδικού πανερωτισμού. Ανάλογη κριτική άσκησε αργότερα και ο Νάνος Βαλαωρίτης, συνδέοντας το έργο του Εμπειρίκου με εκείνο του Σικελιανού, ως προς τις συγκεκριμένες ιδεολογίες που ο καθένας προέβαλε στο έργο του – ο Σικελιανός τον μυστικισμό και ο Εμπειρίκος τον υπερρεαλισμό – κατατάσσοντας τους στο «διονυσιακό» τομέα της ποίησης. Ο Καραντώνης αναφέρθηκε επίσης στον «γλωσσικό εξωτισμό» του Εμπειρίκου, τον οποίο παρουσίασε ως έναν από τους νεοτεριστές της ελληνικής ποίησης. Στο ίδιο πνεύμα, ο Πανσέληνος αναγνώρισε στην *Ενδοχώρα* αρετές όπως ο λυρισμός της, η εντέλεια στην έκφραση και η ελληνικότητά της, απορρίπτοντας συγχρόνως την ερμητικότητα, τον ατομισμό και τον λογιωτατισμό της, κατατάσσοντας τη συλλογή στην «ποίηση της παρακμής». Ο Χουρμούζιος αναγνώρισε, με τη σειρά του, τους λυρικούς εκφραστικούς τρόπους του Εμπειρίκου, άρρηκτα συνδεδεμένους με το διονυσιακό ή βακχικό στοιχείο, καλώντας τον ωστόσο να αποστατήσει από το ποιητικό του ιδεώδες. Η *Ενδοχώρα* κατέχει ιδιαίτερη θέση ακόμα και για τους νεότερους κριτικούς, έχοντας χαρακτηριστεί ως το υψηλότερο σημείο της ποιητικής παραγωγής του Εμπειρίκου, περιέχοντας τα αρτιότερα και περισσότερο ολοκληρωμένα ποιήματα.

Για μεγάλο διάστημα, το ποιητικό έργο του Εμπειρίκου αγνοήθηκε, όχι μόνο στους ελληνικούς λογοτεχνικούς κύκλους, αλλά και στους κύκλους των υπερρεαλιστών εκτός Ελλάδας, όπου παρέμεινε πρακτικά άγνωστο. Σημαντική συμβολή στην αποδοχή του είχε η συμφιλίωση της «συντηρητικής» κριτικής με τον υπερρεαλισμό – με σημείο αναφοράς το άρθρο του Ι.Μ. Παναγιωτόπουλου «Συμφιλίωση με τον συρρεαλισμό» (1938) – η οποία ευνοήθηκε επίσης από τα μετριοπαθή δείγματα γραφής του ελληνικού υπερρεαλισμού, όπως επιχειρήθηκε να πραγματωθεί με τη συνεισφορά άλλων λογοτεχνών, όπως του Ελύτη με τις συλλογές *Προσανατολισμοί* και *Σποράδες*, του Νίκου Γκάτσου με την *Αμοργό*, αλλά και την *Ενδοχώρα* του ίδιου του Εμπειρίκου, που θεωρήθηκε πως απομακρυνόταν από τον «ακραίο» υπερρεαλισμό της *Υψικαμίνου*. Μετά τον θάνατο του Εμπειρίκου η αποδοχή του έργου του έγινε σχεδόν καθολική, και ο ίδιος θεωρήθηκε μία από τις μείζονες παρουσίες στη νεοελληνική ποίηση, χωρίς ωστόσο να τύχει ανάλογης αναγνώρισης με άλλους ποιητές της Γενιάς του '30, όπως ο Γιώργος Σεφέρης ή ο Οδυσσέας Ελύτης. Η νεότερη κριτική τοποθέτησε τον Εμπειρίκο στην κορυφή της ιεραρχίας του ελληνικού υπερρεαλισμού, χωρίς ωστόσο να θεωρούνται πλήρως δεδομένοι οι δεσμοί του με τις προγραμματικές αρχές του υπερρεαλισμού.

Αν και ο Εμπειρίκος δεν επιχείρησε να διευκολύνει την κατανόηση του έργου του ή να το εξηγήσει μέσα από θεωρητικά κείμενα, για τη μέθοδο που ακολούθησε και τους βασικούς άξονες της ποιητικής του, σημαντικές πληροφορίες αντλούνται από το κείμενο που έγραψε αντί προλόγου στα *Γραπτά*, με τίτλο *Αμούρ-Αμούρ*. Στο προλογικό αυτό κείμενο, ο Εμπειρίκος εκθέτει ουσιαστικά την υπερρεαλιστική τεχνική που ο ίδιος αφομοίωσε, στην προσπάθειά του να συμπεριλάβει στα ποιήματά του όλα τα στοιχεία που στην καθιερωμένη ποίηση αποκλείονται, δηλώνοντας παράλληλα πως βοηθήθηκε στην ταχεία κατανόηση του υπερρεαλισμού από τις ψυχαναλυτικές γνώσεις του και τη φιλοσοφία του Φρίντριχ Ένγκελς. Αν και χρησιμοποίησε την αυτόματη γραφή, δεν περιορίστηκε σε αυτή. Υπό την έννοια της αυστηρής εφαρμογής του υπερρεαλιστικού αυτοματισμού, ο Εμπείρικος δεν θεωρούσε πως τα έργα του, πέραν μίας ημερομηνίας, ήταν υπερρεαλιστικά, ωστόσο κατά τον ίδιο, εξακολούθησε να διατηρεί ένα σύνδεσμο με τον υπερρεαλισμό μέσα από μία ελεγχόμενη – όχι απαραίτητα *λογική* – χρήση της γλώσσας. Ολόκληρο το λογοτεχνικό έργο του θεωρείται άρρηκτα συνδεδεμένο με την κλασική, φροϋδική προοπτική της ψυχαναλυτικής πρακτικής, ενώ κατά τον ίδιο τον Εμπειρίκο, ο υπερρεαλισμός αποτελούσε την εφαρμογή της ψυχανάλυσης στην τέχνη. Σύμφωνα με τον Ελύτη, στον βαθμό που εφάρμοσε τον αυτοματισμό, ο Εμπειρίκος το επιχείρησε όχι τόσο για να *«αφεθεί στη ροή του ασυνειδήτου, όσο για να θέσει υπό αμφισβήτηση θεμελιακούς νόμους της λειτουργίας μας»*, ώστε τοποθετώντας σε ίση μοίρα το λογικό και το παράλογο, να εξαλείψει «*τις διακρίσεις που ανέκαθεν στήριξαν την Ελληνο-Δυτική διανόηση*». Κατά τον Δ. Ν. Μαρωνίτη, οι πέντε συστατικοί-γραμματικοί χαρακτήρες της ποιητικής του Εμπειρίκου είναι η χρήση της κλητικής προσφώνησης, η θριαμβική κατάληξη του ποιήματος, η διδακτική ή διατακτική προστακτική, το θαυμαστικό επίθετο και η επαναφορά της ίδιας λέξης ή έκφρασης. Το μεγαλύτερο μέρος του ώριμου έργου του είναι γραμμένο σε πεζό λόγο, ωστόσο θεωρείται δύσκολη η διάκριση των κειμένων του σε ποιητικά ή πεζά. Κατά τον Ρόντερικ Μπήτον, η *«σταυροφορική αισιοδοξία»* που διαπνέει το ύστερο έργο του Εμπειρίκου, σε συνδυασμό με μία *«οιονεί θρησκευτική αναζήτηση της σωτηρίας με τη βοήθεια του γραπτού λόγου»*, είναι καθοριστικά στοιχεία για την κατάταξή του στο χώρο της μεταπολεμικής ποίησης, δίπλα στις μεγάλες ποιητικές συνθέσεις των κορυφαίων ποιητών της γενιάς του '30.

Σε αντιστάθμισμα, η ιδιάζουσα καθαρεύουσα που μεταχειρίζεται και ο ενδυματολογικός εξωτισμός των ηρώων του συντίθενται με τόσον έξοχον τρόπο που θυμίζουν τις καλύτερες επιτυχίες της χαρτοκολλητικής του Μαξ Ερνστ.
Οδυσσέας Ελύτης, *Αναφορά στον Ανδρέα Εμπειρίκο* (1979)

Η γλώσσα της ποιητικής του Εμπειρίκου αποτέλεσε επίσης στοιχείο κριτικής ανάλυσης. Ο ίδιος αναφερόταν στη χρήση της καθαρεύουσας ως μία φυσική συνέπεια της εκπαίδευσής του, θεωρώντας τα εκφραστικά του μέσα στη δημοτική ως ακαδημαϊκά και «ψεύτικα». Κατά τον Ελύτη, η καθαρεύουσα προσφερόταν ως μέσο που τον διευκόλυνε να συμπαραθέτει εκφραστικούς τύπους διαφορετικών στρωμάτων και προελεύσεων. Σύμφωνα με τον Γκυ Σωνιέ, η φωνητική και η μορφολογία του Εμπειρίκου είναι πολύ συχνά λόγιες, ωστόσο η βάση της σύνταξής του είναι σαφώς δημοτική. Η λεξιπλαστική ικανότητά του έχει επίσης τονιστεί, ειδικότερα η τάση του να χρησιμοποιεί δημοτικές καταλήξεις σε λόγιες λέξεις, πλάθοντας επίσης λόγιες λέξεις πάνω σε λαϊκές ρίζες ή ακόμα και βωμολοχίες. Η «μεικτή» γλώσσα του Εμπειρίκου επιτρέπει κατά συνέπεια την αξιοποίηση του πλούτου της νεοελληνικής γλώσσας, πέραν των ορίων δημοτικής και καθαρεύουσας, θέτοντας στην υπηρεσία της εκφραστικότητας την ελεύθερη χρήση όλων των δυνατοτήτων της. Όπως σημειώνει ο Δ. Ν. Μαρωνίτης, η επιλεκτική καθαρεύουσα του Εμπειρίκου κατοχυρώνει τον κηρυγματικό τόνο των ποιημάτων του, καθώς του προσφέρει άφθονα τεχνήματα ρητορικής πειθούς, έτσι ώστε ο ιδεολογικός οίστρος του ποιητή να μεταφράζεται σε γλωσσικό οίστρο.

Ορισμένοι μελετητές του έργου του έχουν επισημάνει τη χρήση αναγραμματισμών, ενώ ως ιδιαίτερα δυσεπίλυτοι αναγραμματισμοί θεωρούνται όσοι εμφανίζονται στο ποίημα *Η νήσος των Ροβινσώνων*, που περικλείεται στη συλλογή *Οκτάνα*. Χρήση αναγραμματισμών θεωρείται πως γίνεται επίσης στο ποίημα *Οι χαρταετοί* (*Οκτάνα*), στο «Άρμαλα Πόρανα και Βέλμα», από το ποίημα *Στροφές Στροφάλων* της *Ενδοχώρας*, καθώς και στα ποιήματα «Τορανίνα Εχμπατομβία» (*Υψικάμινος*) και «Μεγαμπέρχα» (*Ενδοχώρα*).

Εργογραφία
----------

### Ποιήματα και πεζά

Έργα που δημοσιεύθηκαν πλήρως ή τμηματικά κατά τη διάρκεια της ζωής του Ανδρέα Εμπειρίκου (χρονολογική σειρά με βάση την πρώτη τους πλήρη δημοσίευση σε βιβλίο).

* *Υψικάμινος* («Κασταλία» 1935, «Γαλαξίας» 1962, «Πλειάς» 1974, «Άγρα» 1980)
* *Ενδοχώρα (1934-1937)* («Το Τετράδιο» 1945, «Γαλαξίας» 1962, «Πλειάς» 1974, «Άγρα» 1980)
* *Γραπτά ή Προσωπική Μυθολογία (1936-1946)* («Δίφρος» 1960, «Πλειάς» 1974, «Άγρα» 1980)
* *Οκτάνα* («Ίκαρος» 1980· γράφεται μεταξύ 1958-1965)
* *Αι γενεαί πάσαι ή Η σήμερον ως αύριον και ως χθες* («Άγρα» 1984· συγκροτείται μεταξύ 1965-1971)
* *Ο Μέγας Ανατολικός* (Αποσπάσματα του 52ου κεφαλαίου: Περ. ΠΑΛΙ 1966, πλήρης έκδοση σε οκτώ τόμους: «Άγρα» 1990-1992 και *Ανθολόγιον*: «Άγρα» 2011· η συγγραφή και επεξεργασία του έργου διήρκεσε από το 1945 μέχρι σχεδόν το τέλος της ζωής του Εμπειρίκου)
* *Τα χαϊμαλιά του έρωτα και των αρμάτων*: *Αργώ ή Πλους αεροστάτου* (Τμηματικά: Περ. ΠΑΛΙ 1964, πλήρως: «Ύψιλον» 1980), *Ζεμφύρα ή Το μυστικόν της Πασιφάης* («Άγρα» 1998), *Βεατρίκη ή Ο έρωτας του Buffalo Bill* («Άγρα» 2012 στη συγκεντρωτική έκδοση όλης της τριλογίας, η οποία γράφεται μεταξύ 1944-1945)

### Μεταφράσεις

* *Υπερ[ρ]εαλισμός Α΄* («Γκοβόστης» 1938 και 1992) Μετάφραση των κειμένων του Μπρετόν από τον Α. Ε.
* *Τρεις διαλέξεις εισαγωγής εις την ψυχανάλυσιν υπό της Α. Β. Υ. Πριγκιπίσσης Μαρίας του Γεωργίου* («Εκδόσεις Ελληνικής Ψυχαναλυτικής Ομάδος» 1950)
* *Pablo Picasso: Τα τρία κοριτσάκια* («Άγρα» 1979)

### Δημόσια κείμενα, άρθρα και ομιλίες

* *Περί Σουρρεαλισμού (1935)* («Άγρα» 2009)
* *Δια τον σουρρεαλισμόν εις την τέχνην και την ζωήν* (Συνέντευξη στον Κ. Μπαστιά, ΚΑΘΗΜΕΡΙΝΗ 30.03.1936)
* *Από τας εκθέσεις: Ορέστης Κανέλλης* (ΚΑΘΗΜΕΡΙΝΗ 10.11.1936)
* *Λίγα λόγια για τη Μαρία Βοναπάρτη* (Εισαγωγή στο βιβλιο της *Η λανθάνουσα νεκροφιλία στο έργο του Έδγαρ Πόε*, «Κορυδαλός» 1944)
* *Νικόλαος Εγγονόπουλος ή το θαύμα του Ελμπασάν και του Βοσπόρου* (ΤΕΤΡΑΔΙΟ, τευχ. 3, Δεκ. 1945 και μαζί με την *Διάλεξη για τον Νίκο Εγγονόπουλο (1963)*, «Άγρα» 1999)
* *Χαιρετισμός στον Απόστολον Μελαχρινόν* (Συμμετοχή σε συλλογικό τόμο, «Κύκλος» 1948)
* *Μία περίπτωσις ιδεοψυχαναγκαστικής νευρώσεως με πρόωρες εκσπερματώσεις* («Revue Fran. de Psychanalyse», Νο. 3, Ιουλ.-Σεπ. 1950 και «Άγρα» 2001 μαζί με άλλα ανέκδοτα ψυχαναλυτικά κείμενα)
* *Ορέστης Κανέλλης* (ΖΥΓΟΣ, τευχ. 48, Νοε. 1959)
* *Ομιλούν οι ειδικοί: Η Ψυχανάλυσις στη ζωή μας* (Συνομιλία με τους Δ. Κουρέτα και Δ. Μυράτ. Μετάδοση: 08.03.1961 και περίληψη στον τόμο *Ηθογραφικά ταξίδια στην Ελλάδα. Θέατρο. Ομιλούν οι ειδικοί*, ΕΙΡ 1961)
* *Ομιλούν οι ειδικοί: Τι είναι ο Υπερρεαλισμός* (Συνομιλία με τους Ν. Γκάτσο και Α. Καραντώνη. Μετάδοση: 20.09.1961 και περίληψη στον τόμο *Ηθογραφικά ταξίδια στην Ελλάδα. Θέατρο. Ομιλούν οι ειδικοί*, ΕΙΡ 1961 και το πλήρες κείμενο: ΓΡΑΜΜΑΤΑ ΚΑΙ ΤΕΧΝΕΣ, φύλλο 6, Ιουν. 1982)
* *Θρίαμβος της αισθησιακής ζωγραφικής* (ΖΥΓΟΣ, τευχ. 72-75, Νοε. 1961-Φεβ. 1962, στον τόμο: Γιάννης Τσαρούχης, *Μάτην ωνείδισαν την ψυχήν μου*, «Καστανιώτης» 1992 και στο βιβλίο-cd «Ο Γιάννης Τσαρούχης διαβάζει Καβάφη στο σπίτι του Ανδρέα Εμπειρίκου», «Άγρα» 2004)
* *Μαρία Βοναπάρτη* (ΕΠΟΧΕΣ, τευχ. 6, Οκτ. 1963 και πρόλογος στο βιβλίο της *Ταύτιση κόρης και πεθαμένης μητέρας*, «Άγρα» 1984)
* *Δισκοθήκη ποιητών. Μια ενδιαφέρουσα πρες κόνφερανς* (Άρθρο του Κ. Τσοπολίδη με γνώμη του Εμπειρίκου, ΑΥΓΗ 05.11.1964)
* *Μάχομαι δια την απελευθέρωσιν του έρωτα (Αθήνα, Μάρτης 1967)* (Συνέντευξη στην Α. Σκαρπαλέζου, ΗΡΙΔΑΝΟΣ, τευχ. 4, Φλε.-Μαρ. 1976)
* *Ο Μεγάλος έλληνας ποιητής. Πώς τον βλέπουν Έλληνες και ξένοι συγγραφείς-ποιηταί* (Γνώμη για τον Σεφέρη, ΤΑ ΝΕΑ 28.02.1970)
* *Διάλεξη στο Κολλέγιο Αθηνών για την Μοντέρνα ποίηση (1971)* (ΝΕΑ ΕΣΤΙΑ, τευχ. 1744, Απρ. 2002)
* *Για τον Ορέστη Κανέλλη* (Δίφυλλο πνευματικού κέντρου «Ώρα» 1972)
* *Για την Νίκη Καραγάτση* (Δίφυλλο πνευματικού κέντρου «Ώρα» 1973 και στον τόμο *57 Κείμενα για την Νίκη Καραγάτση*, «Άγρα» 2002)
* *Ποιητικό εργαστήρι: Συζήτηση με διδάσκοντες και φοιτητές* (Μαγνητοσκοπημένη εκδήλωση που φυλάγεται στο Σπουδαστήριο Ν. Ε. Φιλολογίας, Θεσσαλονίκη 22.05.1973)

### Κατάλοιπα

Αυτοτελείς εκδόσεις. Εξαιρούνται κομμάτια του αρχείου του Α. Ε. που δημοσιεύτηκαν κατά καιρούς σε εφημερίδες και περιοδικά μετά το θάνατό του.

* *Ες Ες Ες Ερ Ρωσσία* (Ανέκδοτο ποίημα, έκδοση για τα 20 χρόνια από το θάνατο του ποιητή· «Άγρα» 1995)
* *Ταξίδι στη Ρωσσία: Ημερολόγιο και φωτογραφίες (Δεκέμβριος 1962)* («Άγρα» 2001)
* *Φωτοφράκτης: Οι φωτογραφίες του Ανδρέα Εμπειρίκου* («Άγρα» 2001)
* *Ένα ποίημα, ένα γράμμα, μία δήλωση* (έκδοση εκτός εμπορίου, «Άγρα» 2001)
* *Η Άνδρος του Ανδρέα Εμπειρίκου* («Άγρα» 2004)
* *Γράμματα στον πατέρα, τον αδελφό του Μαράκη και την μητέρα* («Άγρα» 2009)
* *Το θέαμα του μπογιατιού ως κινούμενου τοπίου (1933)* (Από την ανέκδοτη συλλογή *Προϊστορία ή Καταγωγή*, έκδοση εκτός εμπορίου, «Άγρα» 2009)
* *Ο* Σέργιος και Βάκχος *του Μ. Καραγάτση (1960)* («Άγρα» και «Εστία» 2013)
* *1934· Προϊστορία ή Καταγωγή* («Άγρα» 2014· τα πρό της *Υψικαμίνου* ποιήματα)
* *Οι Κύκλοι του Ζωδιακού* («Άγρα» 2018· ανέκδοτα κείμενα από τη συλλογή *Γραπτά ή Προσωπική Μυθολογία*)

### Δισκογραφία

* *Ο Εμπειρίκος διαβάζει Εμπειρίκο* («Διόνυσος» 1964)
* *Ο Εμπειρίκος διαβάζει Εμπειρίκο ΙΙ* («Διόνυσος» 1979)
* *Ο Γιάννης Τσαρούχης διαβάζει Καβάφη στο σπίτι του Ανδρέα Εμπειρίκου* («Άγρα» 2004)

Το ποίημά του με τίτλο *Διάφανες αυλαίες* έχει μελοποιηθεί από τον τραγουδοποιό Θανάση Παπακωνσταντίνου στον δίσκο του *Αγία Νοσταλγία*. *Ο Μέγας Ανατολικός* και άλλα ποιήματα του Εμπειρίκου έχουν μελοποιηθεί επίσης από τον Παναγιώτη Βήχο. Τέλος, το ποίημα «Θεόφιλος Χατζημιχαήλ» έχει μελοποιηθεί στη δεκαετία του '70 από τον Νίκο Μαμαγκάκη (τραγούδι Γιώργος Ζωγράφος) και πρόσφατα από τους αδερφούς Χάρη και Πάνο Κατσιμίχα.

Σημειώσεις
----------

1. ↑  Εθνική Βιβλιοθήκη της Γαλλίας: (Γαλλικά) *καθιερωμένοι όροι της Εθνικής Βιβλιοθήκης της Γαλλίας*. data.bnf.fr/ark:/12148/cb12227317f. Ανακτήθηκε στις 10  Οκτωβρίου 2015.
2. ↑  Εθνική Βιβλιοθήκη της Γερμανίας: (Γερμανικά, Αγγλικά) *Gemeinsame Normdatei*. Ανακτήθηκε στις 15  Δεκεμβρίου 2014.
3. 1 2  Beaton, Roderick (1996). *Εισαγωγή στη νεότερη ελληνική λογοτεχνία: Ποίηση και Πεζογραφία, 1821-1992*. μετάφραση: Ευαγγελία Ζούργου, Μαριάννα Σπανάκη. Αθήνα: εκδόσεις Νεφέλη. σελ. 238. ISBN 978-960-211-292-2.
4. ↑  Γιατρομανωλάκης, Γ. (Νοέμβριος 1985). «Αποκάλυψη και αναγέννηση στον Α. Εμπειρίκο». *Χάρτης* (17/18): 649.
5. ↑  Βαγενάς, Νάσος (23 Δεκεμβρίου 2001). «Ελλειμμα νηφαλιότητας - Επίλογος στο Ετος Εμπειρίκου». Το Βήμα. Αρχειοθετήθηκε από το πρωτότυπο στις 18 Νοεμβρίου 2007. Ανακτήθηκε στις 1 Ιουλίου 2016. CS1 maint: Unfit url (link)
6. ↑  Οδυσσέας Ελύτης, *Εν Λευκώ*, εκδ. Ίκαρος, στ΄ έκδοση, σ. 126 ή *Αναφορά στον Ανδρέα Εμπειρίκο*, εκδ. Ύψιλον, Αθήνα: 1980
7. ↑  Οδυσσέας Ελύτης, *Ανοιχτά Χαρτιά*, εκδ. Ίκαρος, Αθήνα 1987
8. ↑  Stabakis, Nikos (2008). *Surrealism in Greece: an anthology*. Texas: University of Texas Press. σελ. 7-8.
9. ↑  περιοδικό *Ηριδανός*, τχ. 4, 1974, σ. 174
10. ↑  Γιατρομανωλάκης Γιώργης (8 Νοεμβρίου 1998). «Κόκκινη νοσταλγία». *TO BHMA*. Ανακτήθηκε στις 13 Ιανουαρίου 2016.
11. 1 2 3  Μαλλιαρού, Εύη (18 Μαρτίου 2014). «Όλη η αλήθεια για τον Ανδρέα Εμπειρίκο». *popaganda.gr*. Αρχειοθετήθηκε από το πρωτότυπο στις 17 Μαΐου 2016. Ανακτήθηκε στις 13 Ιανουαρίου 2016.
12. ↑  Γεωργούπλη, Τάνια (6 Μαΐου 2013). «Λεωνίδας Εμπειρίκος: «Μας είπε να το κάψουμε»». *tvxs.gr*. Ανακτήθηκε στις 1 Ιουλίου 2016.
13. 1 2  Σκαρπαλέζου, Ανδρομάχη (Μάρτιος 1967). «Συνέντευξη με τον Ανδρέα Εμπειρίκο». *Ηριδανός* (Αθήνα) (4): 15.
14. ↑  Βαλαωρίτης, Νάνος (Δεκέμβριος 1981). «Μερικές σκέψεις γύρω από το έργο του Ανδρέα Εμπειρίκου». *Η Λέξη* (10).
15. ↑  Γιατρομανωλάκης ό.π. σελ. 55
16. ↑  Εμπειρίκος, Ανδρέας (1988). *Γραπτά ή Προσωπική μυθολογία* (γ΄ έκδοση). Αθήνα: εκδόσεις Άγρα. σελ. 14.
17. ↑  Γιατρομανωλάκης ό.π. σελ. 77
18. ↑  Κούρτοβικ, Δημοσθένης (1999). *Έλληνες Μεταπολεμικοί Συγγραφείς: ένας κριτικός οδηγός* (β΄ έκδοση). Αθήνα: εκδόσεις Πατάκη. σελ. 87. ISBN 978-960-360-509-6.
19. ↑  Βαλαωρίτης, σελ. 89
20. ↑  Γιατρομανωλάκης, σελ. 142
21. ↑  Αμπατζόγλου, Φραγκίσκη (20 Νοεμβρίου 1999). «Ανδρέας Εμπειρίκος: Από την πρωτοπορία των ποιητών στην παράδοση των ειρώνων». *Τα Νέα Οnline*. Ανακτήθηκε στις 1 Ιουλίου 2016.
22. ↑  Γιατρομανωλάκης, σελ. 149
23. ↑  Εμπειρίκος, Ανδρέας (1993). *Οκτάνα*. Αθήνα: εκδόσεις Ίκαρος. σελ. 78.
24. ↑  Γιατρομανωλάκης, σελ. 171
25. ↑  Γιατρομανωλάκης, Γιώργης (1984). *Αι Γενεαί Πάσαι ή Η Σήμερον ως αύριον και ως χθες*. Αθήνα: Επίμετρο, Άγρα. σελ. 160-61.
26. ↑  Βλ. Γιώργης Γιατρομανωλάκης, *Ες-ες-ες-ερ Ρωσσία*, Σημείωση του επιμελητή, Άγρα, 1995, σελ. 7.
27. ↑  Ελύτης, Οδυσσέας (1980). *Αναφορά στον Ανδρέα Εμπειρίκο* (β΄ έκδοση). Αθήνα: εκδόσεις Ύψιλον. σελ. 65.
28. ↑  Βλ. Ανδρέας Εμπειρίκος, *Ζεμφύρα ή Το μυστικόν της Πασιφάης*, Σημείωμα του επιμελητή Γ. Γιατρομανωλάκη, Άγρα, 1998, σελ. 37.
29. ↑  Τζαβάρας, Θανάσης (1981). «Ο Ανδρέας Εμπειρίκος και η Ψυχανάλυση». *Δελτίο της Εταιρείας Σπουδών Νεοελληνικού Πολιτισμού και Γενικής Παιδείας* (5): 80-88.
30. 1 2 3  Τζαβάρας, Θανάσης. *Μια Περίπτωσις Ιδεοψυχαναγκαστικής Νευρώσεως με Πρόωρες Εκσπερματώσεις και Άλλα Ψυχαναλυτικά Κείμενα*. Υπερωκεάνιος πλους και Ψυχαναλυτικός Περίπλους. Αθήνα: Επίμετρο. σελ. 226-7.
31. ↑  Τζαβάρας, Θανάσης (1985). «Ο Ανδρέας Εμπειρίκος και η Ψυχανάλυση ΙΙ». *Χάρτης* (17/18): 566-76.
32. ↑  Εμπειρίκος, Ανδρέας (2001). *Μια Περίπτωσις Ιδεοψυχαναγκαστικής Νευρώσεως με Πρόωρες Εκσπερματώσεις και Άλλα Ψυχαναλυτικά Κείμενα, "Βιογραφικόν Σημείωμα Μαρίας Βοναπάρτου"*. Αθήνα: εκδόσεις Άγρα. σελ. 208.
33. ↑  Θανάσης Τζαβάρας, *Ο Ανδρέας Εμπειρίκος και η Ψυχανάλυση ΙΙ*, Χάρτης, 17/18, σελ. 570, 1985. 

Βλ. επίσης A. Biro et R. Passeron, *Dictionnaire general du surréalisme et de ses environs*, P.U.F. 1982, σελ. 144-5.
34. ↑  *Η λέξη*, τ. 10, Δεκέμβριος 1981, σελ. 771.
35. ↑  Alain de Mijolla (εκδ.), *International Dictionary of Psychoanalysis*, Macmillan Reference USA, 2005, σελ. 498
36. ↑  Ελύτης, Οδυσσέας. *Αναφορά στον Ανδρέα Εμπειρίκο*. Αθήνα: εκδόσεις Ύψιλον. σελ. 71.
37. ↑  Δημήτρης Καλοκύρης, *«Ο φωτογράφος Ανδρέας Εμπειρίκος»*, Έτος Εμπειρίκου 2001.
38. ↑  Γιάννης Σταθάτος, *Φωτοφράκτης*, Εισαγωγή, σελ. 16
39. ↑  Γιάννης Σταθάτος, ό.π. σελ. 20.
40. ↑  Βλ. σχετικά Δημήτρης Καλοκύρης, "Ανδρέας Εμπειρίκος, ο φωτογράφος", περιοδικό *Φωτογράφος*, τ. 10, Ιούλιος-Αύγουστος 1991, σελ. 48-53.
41. 1 2 3  Βούρτσης, Ιάκωβος Μ. (Νοέμβριος 1985). «Ο Εμπειρίκος και η κριτική». *Χάρτης* (17/18): 610.
42. ↑  Μπαστιάς, Κωστής (30 Απριλίου 1936). «Φιλολογικοί Περίπατοι». *εφημερίδα Καθημερινή*: σελ. 3.
43. ↑  Παππάς, Ν. (11 Μαΐου 1936). [Ν. Παππάς, "Νέοι ποιηταί με προσωπικότητα", Η Καθημερινή, 11 Μαΐου 1936, σσ. 3-4. «Νέοι ποιηταί με προσωπικότητα»]. *εφημερίδα Η Καθημερινή*: σελ. 3-4. Ν. Παππάς, "Νέοι ποιηταί με προσωπικότητα", Η Καθημερινή, 11 Μαΐου 1936, σσ. 3-4..
44. ↑  Γιατρομανωλάκης, σελ. 128
45. ↑  Εμπειρίκος, Ανδρέας (1988). *Γραπτά ή Προσωπική μυθολογία* (3η έκδοση). Αθήνα: εκδόσεις Άγρα. σελ. 15.
46. ↑  Καραντώνης, Αντρέας (15 Ιουνίου 1946). «Σύγχρονη Ποίησις». *εφημερίδα Η Καθημερινή*: σελ. 4.
47. ↑  Βαλαωρίτης, σελ. 29
48. ↑  Α. Χουρμούζιος, «Δέκα βιβλία στίχων από τη νέα μας ποίηση», περ. *Νέα Εστία*, τ. 458, Αύγουστος 1946, σσ. 827-8, όπως παρατίθεται στο περ. *Χάρτης*, τ. 17/18, σσ. 627-8.
49. ↑  Γιατρομανωλάκης, σελ. 106
50. ↑  Βαλαωρίτης, σελ. 90
51. 1 2  Βουτούρης, Παντελής (20 Ιανουαρίου 2001). «ΤΑ ΝΕΑ Online - Πόσο υπερρεαλιστής ήταν ο Εμπειρίκος;». Αρχειοθετήθηκε από το πρωτότυπο στις 18 Νοεμβρίου 2007. Ανακτήθηκε στις 1 Ιουλίου 2016. CS1 maint: Unfit url (link)
52. ↑  Εμπειρίκος, Ανδρέας (1988). *Γραπτά ή Προσωπική μυθολογία* (3η έκδοση). Αθήνα: εκδόσεις Άγρα. σελ. 10.
53. 1 2  Βλ. περιοδικό *Χάρτης*, «Συζήτηση στην Θεσσαλονίκη», τ. 17/18, σελ. 638.
54. ↑  Μακρής, Κωνσαντίνος (2007). *Andre Breton - Ανδρέας Εμπειρίκος. Αποκρυφισμός και ψυχανάλυση. Δύο πόλοι αντίθετοι στον κόσμο του υπερρεαλισμού, Σύγκριση*. **18**. χ.τ.: Comparaison.
55. ↑  Ελύτης, σελ. 38
56. ↑  Δ. Ν. Μαρωνίτης, «Ποιητική Ρητορική», εφ. *Το Βήμα*, 24 Ιανουαρίου 1986, σελ. 34. 

Βλ. επίσης «Πίσω Μπρος», *Στιγμή*, Αθήνα, σελ. 138
57. ↑  Ελύτης, σελ. 50
58. ↑  Saunier, σελ. 49
59. ↑  Saunier, ό.π. σελ. 51
60. ↑  Αμπατζοπούλου, Φραγκίσκη (27 Μαΐου 2000). «ΤΑ ΝΕΑ Online - ΑΝΔΡΕΑΣ ΕΜΠΕΙΡΙΚΟΣ: Ρηξικέλευθο σχολείο ποιητών». Αρχειοθετήθηκε από το πρωτότυπο στις 18 Νοεμβρίου 2007. Ανακτήθηκε στις 1 Ιουλίου 2016. CS1 maint: Unfit url (link)
61. ↑  Saunier, σελ. 52
62. ↑  Μαρωνίτης, Δ. Ν. (21 Φεβρουαρίου 1999). «tovima.gr - Η ρητορική της καθαρεύουσας (2)». *TO BHMA*. Ανακτήθηκε στις 1 Ιουλίου 2016.
63. ↑  Κεχαγιόγλου, Γ. (Ιούλιος 1995). «Ο Ανδρέας Εμπειρίκος ως προφήτης της ογδόης ημέρας, ή περί αναγραμματισμών». *Πόρφυρας* (74): 231.
64. ↑  Κεχαγιόγλου, Γ. (φθινόπωρο 2007). «ΚΑΛΑ ΛΕΟΝΑ ΝΟΛΑ ΠΥ». *Μικροφιλολογικά* (Λευκωσία) (22): 22.
65. ↑  Σωκράτης Τιτούρης, «Αναγραμματισμοί στα ποιήματα του Ανδρέα Εμπειρίκου», *Πόρφυρας*, τ. 127, Απρίλιος 2008, σελ. 18. Ενδεικτικά προτείνεται πως η φράση «*Άχαρ, λαμίρ, ισχάρ, μανίκ, νούμα, ραπάντα, άντα*» που φωνάζει ο ερημίτης ναυαγός, είναι αναγραμματισμός της πρότασης «*Χαρμάνια, πούρα, άναμμα, λακριντί, αστραχάν*», δηλαδή μια απαρίθμηση πραγμάτων και δραστηριοτήτων που άρεσαν στον φανατικό καπνιστή Εμπειρίκο. Η δεύτερη ακατανόητη φράση του ποιήματος, «*Πάθε, σιγγά, αλλασονί, πέγγε, κιμέ, βοντά, ουνόρα!*», αναγραμματιζόμενη μετατρέπεται στη φράση: «*Βλέπομε τρικ, λογοπαίγνιόν σας, αγαθέ ναυαγέ!*» Παρομοίως, η φράση του ερημίτη «*ΚΑΜΕ ΛΑΜΑ ΧΑΜΙ ΑΧΜΑΡ ΠΑΝΕ ΑΜΠΟΡ ΕΛΜΑΝΑ*» αντιστοιχεί πιθανώς σε αναγραμματισμό του «*Χαρμάνια Κάμελ, άναμμα, Μπαχ, παρέα, μελό*». Η φράση της νήσου «*ΠΑΝΕ ΩΩΩΧ-ΩΩΩ ΑΑΑΧ-ΑΑΑ ΟΥΑ-ΟΥΑ ΕΛΜΑΝΑ!*» δίδει αναγραμματιζόμενη την πρόταση «*Οχεύω, ανώμαλε! Ωωω! Όπα, χύνω! Αααααααα!*», περιγράφοντας, σύμφωνα με αυτή τη θεώρηση, τη συνουσία και την εκσπερμάτιση της οχεύουσας αρσενικής πανίδας, η οποία διαμαρτύρεται επειδή ο ερημίτης ναυαγός την μπανίζει
66. ↑  Τιτούρης, ό.π. Πρόκειται για τις λέξεις: «*ΚΑΛΑ ΛΕΟΝΑ ΝΟΛΑ ΠΥ*» που ερμηνεύονται ως αναγραμματισμός της φράσης «*Έλκουν λαόν απαλά*» αλλά και «*Κόλπο, άλαλε Αυνάν!*»
67. ↑  Τιτούρης, ό.π: Η φράση «*Άρμαλα Πόρανα και Βέλμα*» αναγραμματιζόμενη γίνεται «*Καλά ρε! Να βαπόρι! Μάλαμα!*», εκφράζοντας δηλαδή τα ενθουσιασμό για το βαπόρι που χρησίμευσε ως χώρος φιλοξενίας των ερωτικών τους στιγμών
68. ↑  Τιτούρης, ό.π: Προτείνονται ως αναγραμματισμοί των φράσεων «*ανάπτει το μοβ χαρμάνι*» και «*Με έργα Μπαχ*» αντίστοιχα
69. ↑  Ζαχαροπούλου, Κλεοπάτρα (23 Αυγούστου 2017). ««Δοκίμιο: Ανδρέας Εμπειρίκος, Αι Λέξεις»». *Fractal. Η γεωμετρία των ιδεών*.

Βιβλιογραφία
------------

* Ζακ Μπουσάρ, *Με τον Ανδρέα Εμπειρίκο παρά δήμον ονείρων*, Άγρα, Αθήνα, 2002
* Saunier Guy (Michel), *Ανδρέας Εμπερίκος: Μυθολογία και Ποιητική*, εκδ. Άγρα, Αθήνα, 2001
* Αλέξανδρος Ακριτόπουλος, *Για τη ποιητική και τη ρητορική του Ανδρέα Εμπειρίκου*, University Studio Press, Θεσσαλονίκη, 2000
* Διαμάντη Αναγνωστοπούλου, *Η ποιητική του έρωτα στο έργο του Ανδρέα Εμπειρίκου*, Ύψιλον, Αθήνα, 1990
* Επαμεινώνδας Γ. Ασλανίδης, *Ο Ανδρέας Εμπειρίκος και η χαρμολύπη*, Κέδρος, Αθήνα 2000
* Νάνος Βαλαωρίτης, *Ανδρέας Εμπειρικός*, Ύψιλον, Αθήνα 1989
* Ιάκωβος Μ. Βούρτσης, *Βιβλιογραφία Ανδρέα Εμπειρίκου* (1935-1984), Εταιρεία Ελληνικού Λογοτεχνικού και Ιστορικού Αρχείου, Αθήνα, 1984
* Παντελής Βουτουρής, *Η συνοχή του τοπίου. Εισαγωγή στην ποιητική του Ανδρέα Εμπειρίκου*, Καστανιώτης, Αθήνα, 1997
* Γιώργης Γιατρομανωλάκης, *Ανδρέας Εμπερίκος. Ο ποιητής του έρωτα και του νόστου*, Κέδρος, Αθήνα 1994
* Οδυσσέας Ελύτης, *Αναφορά στον Ανδρέα Εμπειρίκο*, εκδ. Ύψιλον, 1980
* Γιώργος Κεχαγιόγλου, *Αι Λέξεις. Μορφολογία του μύθου*, University Studio Press, Θεσσαλονίκη, 1987
* Ελισάβετ Αρσενίου, *Η ρητορική της ουτοπίας. Μελέτες για την μετάβαση στη νέα πρωτοπορία*, Ύψλον, Αθήνα 2012
* Νίκος Σιγάλας, *Ο Ανδρέας Εμπειρίκος και η ιστορία του ελληνικού υπερρεαλισμού*, Άγρα, Αθήνα, 2012
* Μιχάλης Χρυσανθόπουλος, *Ο ελληνικός υπερρεαλισμός και η κατασκευή της παράδοσης*, Άγρα, Αθήνα, 2012

Περιοδικές εκδόσεις
* *Ηριδανός*, τ.4, Φεβρουάριος-Μάρτιος 1976
* *Το Δέντρο*, τ. 10, Αθήνα, Σεπτέμβριος-Οκτώβριος 1979
* *Ο Πολίτης*, τ. 53, Αύγουστος-Σεπτέμβριος 1982
* *Χάρτης*, τ. 17-18, Αθήνα, Νοέμβριος 1985
* *Διαβάζω*, τχ. 358 (Δεκ. 1995), τχ. 421 (Σεπτ. 2001)
* *Αντί*, 9 Φεβρουαρίου 2001
* *Δυτικές Ινδίες*, τ. 5, 2001
* Αφιέρωμα, *Νέα Εστία*, τχ. 1744 (Νοεμ. 2002), σ. 561 - 719
* Αφιέρωμα, *Πόρφυρας*, τχ. 101 (Οκτ. - Δεκ. 2011), σ. 317 - 406
* Αφιέρωμα, *Οδός Πανός*, τχ. 164 (Οκτ. - Δεκ. 2014), σ. 3 - 61

Εξωτερικοί σύνδεσμοι
--------------------

|  |  |
| --- | --- |
| Wikiquote logoWikiquote logo | Στα Βικιφθέγματα υπάρχει υλικό σχετικό με το λήμμα:   **Ανδρέας Εμπειρίκος** |

* Αρχείο Ελλήνων Λογοτεχνών Αρχειοθετήθηκε 2018-03-26 στο Wayback Machine. - Εθνικό Κέντρο Βιβλίου
* Ο Φωτογράφος Ανδρέας Εμπειρίκος
* Ανδρέας Εμπειρίκος (Αρχείο ντοκιμαντέρ της ΕΡΤ)
* Ανδρέας Εμπειρίκος (*Εποχές και συγγραφείς*) (Αρχείο ντοκιμαντέρ της ΕΡΤ)
* Άνδρος - Ανδρέας Εμπειρίκος (Αρχείο ντοκιμαντέρ της ΕΡΤ)

|  |  |  |
| --- | --- | --- |
| 

|  |  |
| --- | --- |
| Καθιερωμένοι όροι | 
* WorldCat
* VIAF: 49277472
* **ΕΒΕ**: 18270
* **AA**: 144054
* **BiblioNet**: **6946**
* LCCN: n83031873
* ISNI: 0000 0001 2131 9975
* GND: 119153750
* SUDOC: 030961688
* BNF: cb12227317f (data)
* MusicBrainz: 4d746f10-089a-4790-9347-581683ec1bbe
* NLA: 35673513
* BNE: XX1707741

 |

 |